kardosdrur/scandi-wiki huggingface dataset:
Sneglzilla

Sneglzilla er anden udgivelse fra den danske rap-gruppe Malk de Koijn. Albummet blev gruppens egentlige gennembrud, med singlen "Vi Tager Fuglen på Dig", selvom de allerede i 1998 havde udgivet Smash Hit In Aberdeen, dog uden at blive bredt kendt.

Coveret er tegnet af Kristian von Bengtson.

Musikmagasinet GAFFA gav albummet seks ud af seks mulige stjerner, og skrev "Malk De Koijn er tre bananer, ingen kan nå!". Kåret til årtiets bedste danske album af Soundvenue.

Albummet var nomineret til prisen Danish Music Award for Årets danske album i 2003.

Spor

CD 
 "Sneglzilla"
 "Fågt up i skalle rmx 2001"
 "Vi Tager Fuglen på Dig"
 "Radion ska' kneppas"
 "Phantastisk"
 "Suppe steg og is Dj"
 "Jernskjorten"
 "Musclebundt"
 "O.Gl. Ost"
 "Rocstar"
 "De rigtige Mccoys"
 "Los Salvajes (Caracoles marinos)"
 "Malk De Kojn går på gymnasium"
 "Johnny Torso"
 "Sikoinerz"

LP 
Side A
 "Sneglzilla"
 "Fågt up i skalle rmx 2001"
 "Los Salvajes (Caracoles marinos)"

Side B
 "Rocstar"
 "Musclebundt"

Side C
 "Suppe steg og is Dj"
 "Radion ska' kneppas"

Side D
 "Vi tager fuglen på dig"
 "De rigtige Mccoys"
 "Malk De Kojn går på gymnasium"

Side E
 "Ost"
 "Jernskjorten"
 "Phantastisk"

Side F
 "O.Gl. Ost"
 "Johnny Torso"
 "Sikoinerz"

Referencer

Eksterne henvisninger 
 

Album fra 2002
Malk de Koijn-album
Mono (software)

Mono er et open source-tiltag for at skabe et frit udviklingsmiljø for .NET-udviklere, der ellers er begrænsede i deres valg af operativsystem til Microsoft Windows. Mono er designet som en multiplatforms-applikation og kører på flere Unix-varianter, heriblandt Linux, Solaris og Mac OS X. Mono bliver støttet økonomisk af Novell. Microsoft har brugt ECMA til at udvikle standarder for .NET og Mono stiler efter en fuldstændig overholdelse af disse. Mange .NET-udviklere betragter mange af de ressourcer Microsoft stiller til rådighed som en del af .NET-frameworket og disse features kan Mono med stor sandsynlighed aldrig implementere, og der vil derfor eksistere forskelle mellem de to udviklingsmiljøer, se senere afsnit.

Mono er ikke begrænset til et fast antal programmeringssprog. I stedet er det muligt at designe en oversætter fra et givet sprog a til CLI og tilpasse det i Mono-miljøet. På den måde er det muligt at udvikle .NET-applikationer i a. Mono understøtter en større mængde programmeringssprog (se listen nedenfor).

Forskelle i udviklingsmiljøer 
Standardiseringen foretaget af ECMA så tidligt i processen har været med til at minimere de forskelle, der er mellem Mono-projektet og Microsoft .NET. Microsoft har valgt at binde deres .NET med en intern måde at designe GUI-applikationer på, kaldet Windows.Forms. Mono har i stedet valgt at binde deres miljø med GTK. GTK og Windows.Forms er ikke kompatible.

Visse dele af Mono-udviklingsholdet er i færd med udvikling, der skal gøre Mono kompatibelt med Window.Forms, men idet Window.Forms er bundet tæt med underliggende Windows-funktionalitet er det ikke sikkert det er muligt at emulere den opførsel.

Programmeringssprog 
Mono er, som tidligere nævnt, ikke bundet til en fast række programmeringssprog, men kan understøtte enhver oversætter, der oversætter til CLI. Følgende er en liste over de nuværerende understøttede sprog:

 C#
 Java
 Boo
 Nemerle
 Visual Basic.NET
 Python
 Javascript
 Oberon
 PHP
 Object Pascal
 LSL

Eksterne henvisninger 
 Mono-project.com

Udviklingsværktøjer til Linux
Mac OS X-software
Windows-software
Frie oversættere og fortolkere til programmeringssprog
Shing Mun River

Shing Mun River (kinesisk: 城門河) er en flod i Sha Tin i Hongkong, Kina.

Historie 
Den naturlige Shing Mun River har sit udspring i Needle Hill og løber ind i den tidligere Sha Tin Hoi, en lavvandet bugt. Da Sha Tin Hoi blev tørlagt og lavet til en ny by, blev Shing Mun River forlænget med en 7 km lang og 200 m bred kunstig kanal midt i området og løber nu ud i Tolo-havnen. Andre floder, der mundede ud i Sha Tin Hoi er samtidig blevet til bifloder til Shing Mun River eller en af dens nullaher (drænkanaler). 

Shing Mun River kanalen går fra Tai Wai området gennem bymidten af Sha Tin til Tolo-havnen. De tre vigtigste bifloder er Tai Wai Nullah, Fo Tan Nullah og Siu Lek Yuen Nullah. Langs Shing Mun River er der skyskrabere med beboelse, erhverv og industri suppleret med talrige forstadsagtige bebyggelser, der er skudt op omkring centrum. Adskillige broer er opført som forbindelser mellem bydele på hver side af floden.

Forureningsproblemer 
Shing Min River var tidligere stærkt forurenet af ukritiske udledninger af husdyrgødning og affald fra industri, erhverv og husholdninger. Den samlede organiske forurening fra disse udledninger svarede til en befolkning på 160.000 i 1980'erne. På den tid var der stort set ikke liv tilbage i floden.

Vandkvaliteten i Shing Mun River er forbedret fra 'dårlig' til 'god' ifølge Water Quality Index fra 1993 til nu. Livet er vendt tilbage til floden i form af hvirvelløse dyr og fisk.

En kunstig flodbred er blevet etableret på et 250 m langt afsnit af floden nær Man Lai Court, hvor der er relativt kraftig aflejringer og lugtgener.

Nuværende anvendelse 
Selv om Shing Mun River først og fremmest er beregnet til bortledning af stormvand fra Sha Tin med et afvandingsområde på 37 km², er det også et populært sted til rekreative formål som vandre- og cykelture langs bredden. Den er også meget anvendt til vandsport som roning, kano- og kajaksejlads og dragebådssejlads. Der er to bådhuse i floden ved henholdsvis Yuen Wo Road og Shek Mun. Der er en robane på 2000 m, der anvendes til regattaer.

Vandløb i Hongkong
Inga Floto

Inga Floto (født 26. oktober 1937) er en dansk historiker.

Hun blev i 1965 cand.mag i historie fra Københavns Universitet. I 1973 skrev hun sin disputats Colonel in the House, der omhandlede Woodrow Wilson og hans udenrigspolitiske rådgiver E.M. House.

Fra 1972 var hun ansat ved Københavns Universitet og i 1999 blev hun den første kvindelige professor i historie siden Astrid Friis. I 2006 gik hun på pension.

Inga Flotos hovedfelt er samtidshistorie og især amerikansk historie. Hun har desuden udgivet flere bøger om historieteori og historiografi. De seneste år beskæftigede hun sig med dødsstraffens historie.

Udover sine mange bøger har hun også bidraget til historiefaget i form af sit virke i Den danske historiske Forening, hvor hun var i bestyrelsen fra 1974 til 1983 og igen fra 1994 til 2006 – i perioden 2000-2006 som formand for bestyrelsen. Hun var desuden redaktør af Historisk Tidsskrift fra 1974 til 1982.

Historikere fra Danmark
Professorer fra Københavns Universitet
Faglitterære forfattere fra Danmark
Foreningsformænd fra Danmark
Redaktører fra Danmark
Dansksprogede forfattere fra Danmark
US PGA Championship

US PGA Championship er den amerikanske PGA's (Professional Golfers' Association of America) mesterskab. Turneringen spilledes første gang i 1916, og har med få afbrydelser været spillet hvert år siden. Den regnes som en af de fire majorturneringer i herregolfen. Turneringen spilles hvert år i august. Den danske golfspiller Thomas Bjørn har opnået to topplaceringer i turneringen; en 2. plads (delt med Steve Elkington) i 2005, blot et enkelt slag efter vinderen Phil Mickelson, og en 3. plads i 2000, 5 slag efter Tiger Woods, der vandt efter omspil med Bob May.

Tidligere vindere 

Golfturneringer
Etableret i 1916
David Trezeguet

David Trezeguet (født 15. oktober 1977) er en fransk-argentisk fodboldspiller, der siden 2014 har spillet for den indiske klub Pune FC. Han har tidligere spillet adskillige sæsoner for henholdsvis AS Monaco, Juventus FC.

Har står noteret for 71 kampe og 34 scoringer for Frankrigs landshold. Han var med til at vinde både VM i 1998 og EM i 2000, hvor han i finalen afgjorde kampen med et golden goal. I VM-finalen i 2006 brændte han det afgørende straffespark mod Italien.

Eksterne henvisninger 

 

Fodboldspillere fra Frankrig
Fodboldspillere fra Argentina
Fodboldspillere fra AS Monaco FC
Fodboldspillere fra Juventus F.C.
Verdensmestre i fodbold
Fodboldspillere fra Hércules CF
Fodboldspillere fra Club Atlético River Plate
Fodboldspillere fra Newell's Old Boys
Personer fra Rouen
Deltagere ved verdensmesterskabet i fodbold 1998
Deltagere ved det europæiske mesterskab i fodbold 2000
Deltagere ved verdensmesterskabet i fodbold 2002
Deltagere ved det europæiske mesterskab i fodbold 2004
Deltagere ved verdensmesterskabet i fodbold 2006
Seattle-Tacoma International Airport

Seattle-Tacoma International Airport er en lufthavn beliggende syd for Seattle. Der blev igennem næsten 40 år fløjet fra Københavns Lufthavn med SAS, der til sidst havde daglige afgange. Det sluttede i 2009. Flyvetiden var ca. 9½ timer. Lufthavnens kaldenavn er Sea-Tac. Kommer man ind fra nord, flyves der direkte henover Boeing-fabrikkerne.

Omkring lufthavnen er efterhånden opvokset en by, som har eget bystyre, politi mm. Byen er opkaldt efter lufthavnen og hedder City of SeaTac.

Eksterne henvisninger 

 Port of Seattle: Officiel hjemmeside for lufthavnen 

Lufthavne i USA
Tacoma International Airport
Bygninger, konstruktioner og anlæg i Washington
Etableret i 1944
Sankt Olai Kirke (Helsingør)

Sankt Olai Kirke er Helsingørs domkirke. Den har fået sit navn efter den norske skytshelgen, kong Olav den Hellige

Kirkens historie går tilbage til 1200-tallet, hvor den havde størrelse som en lille landsbykirke, og den var bygget i romansk stil.
Skt. Olai kirke, som den står nu, blev færdigbygget i 1559. Spiret er dog fra 1897-98 og tegnet af arkitekt H.B. Storck; det oprindelige spir var slankere og blev kaldt Helsingørs Jomfru, men det blæste ned, og kirken stod med kullet tårn (uden spir) i mange år.

I østlige side af kirketårnet er indmuret en død murer.

Litteratur 
 Lone Hvas et. al.(red.), Skt. Olai Kirke – Restaureringen af Helsingør Domkirke 2000-2001, Helsingør Kommunes Museer, 2001. .
 Henning Henningsen, St. Olai Kirke Helsingør - Historie og Beskrivelse, Fra Frederiksborg Amt, Årbog 1959.

Eksterne henvisninger 

 Helsingør Leksikon Skt. Olai Kirke
 Sankt Olai Kirke hos KortTilKirken.dk
 Sankt Olai Kirke hos danmarkskirker.natmus.dk (Danmarks Kirker, Nationalmuseet)
 

Kirker i Helsingør Kommune
Kirker i Helsingør Stift
Kirker i Frederiksborg Amt
Domkirker i Danmark
Gotisk arkitektur i Danmark
Bygninger, konstruktioner og anlæg i Helsingør
Lilian Thuram

Lilian Thuram (født 1. januar 1972) er en tidligere fransk fodboldspiller, der spillede for AS Monaco, Parma FC, Juventus FC og FC Barcelona.

Han har optrådt for det franske landshold ikke mindre end 142 gange og scoret 2 mål. De to mål blev pudsigt nok scoret i én og samme kamp, nemlig i semifinalen mod Kroatien ved VM i 1998 på hjemmebane, hvor franskmændene senere tog titlen. Han var også med til at vinde guld ved EM i 2000, samt sølv ved VM i 2006. Han har rekorden for flest spillede landskampe for Frankrig.

Eksterne henvisninger 

 

Fodboldspillere fra Guadeloupe
Fodboldspillere fra Frankrig
Fodboldspillere fra AS Monaco FC
Fodboldspillere fra Parma FC
Fodboldspillere fra Juventus F.C.
Fodboldspillere fra FC Barcelona
Verdensmestre i fodbold
Deltagere ved det europæiske mesterskab i fodbold 1996
Deltagere ved verdensmesterskabet i fodbold 1998
Deltagere ved det europæiske mesterskab i fodbold 2000
Deltagere ved verdensmesterskabet i fodbold 2002
Deltagere ved det europæiske mesterskab i fodbold 2004
Deltagere ved det europæiske mesterskab i fodbold 2008
Mahabharata

Mahabharata (sanskrit: महाभारत, IAST: Mahābhārata) er et indisk epos, der med sine mere end 90.000 dobbeltvers og godt 1,8 millioner ord er et af verdenslitteraturens største værker. Traditionelt siges Mahabharata at være skrevet af vismanden Vyasa (4. årh. f.Kr.). Dets forskelligartede indhold indicerer dog, at værket er stykket sammen af ældre tekststykker, heriblandt gamle skjaldedigte om fortidige helte og brahmanske belæringer fra bl.a. Veda-perioden omkring det 8. årh. f.Kr. Dens endelige udformning får den først i Gupta-perioden omkring år 400 AD.

Mahabharata betyder den store Bharata og hentyder til kongeriget Bharata og den kongelige familie, hvor to grene af slægten slås for magten. Denne kamp udmønter sig i en krig, som skildres over flere bøger. Af disse bøger er især Bhagavadgita blevet berømt, og gitaen har opnået status som måske den vigtigste tekst indenfor hinduismen. På grund af Bhagavadgita og andre religiøse tekststykker, anser hinduerne Mahabharata i sin helhed for en hellig tekst. Af samme grund foredrages den ofte i templerne ved hinduernes kultfester.

Se også 
 Vedisk religion
 brahmanisme, Samkhya
 Indra, Agni, Varuna, Shiva, Brahma, Vishnu, Krishna, Ashvinas
 avatar
 Bhagavadgita
 Vedaerne
 Upanishaderne

Eksterne henvisninger 

Litteratur fra Indien
Poesi
Hinduisme
Tekster på sanskrit
Knud Engedal

Knud Engedal (født 18. marts 1942 i Sønderborg) er en dansk tidligere landsholdsmålmand i fodbold. Han nåede i perioden 1968-1969 at spille 17 landskampe.

Karriere 
Engedal blev født i Sønderborg den 18. marts 1942 og vokskede op i Skelhøje ved Viborg.

Engedal startede sin seniorkarriere i Boldklubben "Frem" Skelhøje som 16-årig i 1958, hvor han startede som reservemålmand, da han ikke kunne slå Kurt Thybo Pedersen af posten som førstemålmand.

I 1962 flyttede han til Odense for at læse til maskiningeniør, og i den forbindelse begyndte han at spille for B 1913 i 1. division (landets bedste fodboldrække). I første omgang var han reservekeeper for landsholdsmålmanden Erik Lykke Sørensen, inden han senere blev fast mand i startopstillingen. Han var med til at få sølvmedaljer i 1962 og 1963, og samlet set blev det til 225 kampe i B 1913.

Han var førstemålmand for det danske landshold i 1968 og 1969, hvor han nåede at spille 17 kampe. Han skiftede herefter den til den svenske klub Västerås SK, hvor han skrev under på en semiprofessionel kontrakt, og herfor var det ikke længere muligt for Engedal at spille for det danske landshold. Han sagde blandt nej til at spille fuldtidsprofessionel i en hollansk klub og FC Køln, da han foretrak at have et civilt arbejde ved siden af sin fodboldkarriere. Han spillede for Västerås i ni sæsoner og spillede 300 kampe, inden han vendte hjem til Danmark i 1973.

Han holdt formen ved lige i Vejle Boldklub, idet familien var flyttet til Vejle. Kolding IF's træner, Ernst Netuka, overtalte ham til at spille for Kolding IF, selvom hans oprindelige plan var, at han i stedet ville fokusere på sin civile karriere. Han var med til at spille klubben først i 2. division (landets andenbedste række) og senere i 1. division. Egentlig stoppede han i sin aktive karriere i 1981, men grundet skader spillede han også en række kampe i foråret 1982 i en alder af 40 år.

Virke efter aktiv fodboldkarriere 
Efter karrierens afslutning var han målmandstræner i Vejle Boldklub og Odense Boldklub. Ydermere var målmandstræner inden for Dansk Boldspil-Union, inden han stoppede sit virke herfor omkring årtusindeskiftet.

Han blev i 2014 valgt som formand for Vejle Boldklubs amatørafdeling.

Referencer

Eksterne henvisninger 

Fodboldspillere fra Danmark
Fodboldspillere fra Kolding IF
Fodboldspillere fra Västerås SK
Fodboldspillere fra Boldklubben 1913
Downing Street

Downing Street er en gade i Westminster i London i England, som i over 300 år har været officiel residens for to af de vigtigste britiske regeringsmedlemmer: First Lord of the Treasury, der i dag er den britiske premierminister og Second Lord of the Treasury, Chancellor of the Exchequers titel, populært kaldt finansministeren. Gadens mest berømte adresse er nr. 10 Downing Street, der er den officielle residens for premierministeren. Nummer 11 er bolig for finansministeren.

Downing Street ligger i Whitehall i det centrale London, få minutters gang fra Houses of Parliament. Gaden fik navn efter sir George Downing, 1. Baronet (1632–1689). Downing var soldat og diplomat under Oliver Cromwell og kong Charles II. I kongens tjeneste blev han belønnet med et stykke jord ved siden af St. James's Park, og han opførte bygningerne i Downing Street.

Premierministeren og Chancellor of the Exchequer og Chief Whip (indpisker) bor officielt i huse på den ene side af gaden. Husene på den anden side blev i det 19. århundrede erstattet af den store bygning med udenrigsministeriet. I 1960'erne og 1970'erne var der planer om at rive det hele ned og erstattet det med "noget mere moderne". Planerne blev aldrig ført ud i livet, og de er ikke længere aktuelle.

Eksterne henvisninger 

 10 Downing Streets hjemmeside med historie og panoramaer 

Veje i London
Flemming Lund

Flemming Lund (født 6. oktober 1952) er en tidligere dansk landsholdsspiller i fodbold.
Han nåede at spille 20 landskampe og score 2 mål i perioden 1972-1979. Han er desuden også far til de danske ryttere Charlotte Lund og Tina Lund.

Flemming Lund debuterede allerede om 16-årig i 1969 for Danmarks U-19 landshold, og var blot 19 år, da han i 1972 fik debut på A-landsholdet. Samme år vandt han sølv med B 1903 og skiftede efterfølgende til den belgiske klub Royal Antwerp. 

I både 1974 og 1975 opnåede Flemming Lund sammen med Royal Antwerp en andenplads i den belgiske liga. Og i 1975 tabte holdet med Flemming Lund på banen den belgiske pokalfinale med 0-1 til RSC Anderlecht.

I 1976 skiftede Flemming Lund til den tyske klub Rot-Weiss Essen, men da klubben sluttede sidst i Bundesligaen og rykkede ned, flyttede Flemming Lund til naboklubben Fortuna Düsseldorf. I 1978 var Flemming Lund med til at tabe den tyske pokalfinale til FC Köln, og året efter, i 1979, spillede han med i finalen om Pokalvindernes Europa Cup, hvor Fortuna Düsseldorf tabte 3-4 til FC Barcelona. En måned senere vandt Fortuna Düsseldorf den tyske pokalfinale med 1-0 over Hertha Berlin, men uden Flemming Lund på holdet.

Flemming Lund rejste samme sommer til USA, hvor han spillede i seks år både indendørs og udendørs fodbold for en lang række klubber. I 1980 blev han kåret til All Stars-holdet i Major Indoor Soccer League.

Referencer

Eksterne henvisninger 
 

Fodboldspillere fra Danmark
Personer fra København
Ferenc Puskás

Ferenc Puskás (1. april 1927 – 17. november 2006) var en ungarsk fodboldspiller og træner og anses som en af de største fodboldspillere gennem tiden. I sin rolle som angriber scorede han 84 mål i 85 landskampe for Ungarn og 514 mål i 529 kampe i de ungarske og spanske ligaer.

Puskás, der fik tilnavnet "Den galopperende Major", startede som 16-årig i Budapest-klubben Kispest og kom som 18-årig på landsholdet. Efter 2. verdenskrig blev Ungarn en del af det kommunistiske Østeuropa, og Kispest blev til militærets hold og omdøbt til Honved. Puskás scorede i den første sæson 50 mål, og Honved vandt det ungarske mesterskab. Ungarns landshold, med Puskás som den store profil, var af de fleste regnet som favoritter til at vinde VM i fodbold 1954. Ungarn lagde stærkt ud med at vinde de to første kampe 9-0 og 8-3. De nåede helt til finalen, som de overraskende tabte 2-3 mod Vesttyskland.

I 1956 flygtede han til Vesten, og han fik kontrakt med Real Madrid, hvor han fik en flot afslutning på sin karriere med mesterskaber og Europacup-sejre. I Spanien fik Puskás tilnavnet "Den lille Kanon". Han nåede også at stille op for det spanske landshold, hvor han dog ikke fik den store succes. I den lange karriere blev det til 85 landskampe og 84 mål for Ungarn og 4 kampe og ingen mål for Spanien. Puskás vandt det ungarske mesterskab i 1950, 1952, 1954 og 1955, OL-guld 1952, det spanske mesterskab 1961, 1962, 1963, 1964 og 1965 og Europa Cup´en for mesterhold i 1959, 1960 og 1966. I 1993 vendte han tilbage til Ungarn, hvis landshold han blev landstræner for.

Efter sin spillerkarriere fortsatte Puskás som træner i en lang række klubber over det meste af verden. Den længste periode i en klub var fem år i græske Panathinaikos i starten af 1970'erne.

I sine sidste år var Puskás sygdomsramt med Alzheimers sygdom, og han døde efter en langvarig lungebetændelse.

Referencer

Eksterne henvisninger 
 

Fodboldspillere fra Ungarn
Fodboldspillere fra Spanien
Fodboldspillere fra Real Madrid CF
Personer fra Budapest
Trænere for Saudi-Arabiens fodboldlandshold
Trænere for Ungarns fodboldlandshold
Deltagere ved verdensmesterskabet i fodbold 1954
Deltagere ved verdensmesterskabet i fodbold 1962
Carlos Sastre

Carlos Sastre Candil (født 22. april 1975 i Madrid, Spanien) er en tidligere professionel spansk cykelrytter. Gennem mange top 10 resultater i Vuelta a España og gode resultater i Tour de France, har Sastre vist sig at være en stærk og stabil bjergrytter, og efter han arbejdede på at forbedre sine evner indenfor enkeltstart, blev han blevet en potentiel udfordrer i klassementet i de store cykelløb.

Han skrev sin første professionelle kontrakt i 1998 med den spanske hold ONCE. I sine fem år hos ONCE arbejdede han hovedsageligt som hjælperytter og havde selv kun få sejre, selvom han viste sin styrke som en god bjergrytter med en række gode resultater, navnlig sejren i bjergkonkurrencen i Vuelta a España i 2000.

I 2002 skiftede han til det danske hold Team CSC, hvor han var kaptajn i Vuelta a España og indtil 2005 havde en fri rolle i Tour de France. Dette førte til, at han vandt 13. etape i Tour de France 2003 Sastre sluttede 2:32 minutter før holdkaptajn Tyler Hamilton på etapen.

Før 2004 sæsonen trænede Carlos Sastre og holdkammeraten Ivan Basso for at forbedre deres enkeltstarter, hvilket skulle gøre dem til mere alsidige ryttere. Sastre fortsatte med at forbedre sine individuelle præstationer, og blev nummer 6 i Vueltaen i 2004, såvel som nummer 8 i Tour de France 2004. I Tour de France 2005 var han hjælperytter for Ivan Basso, og sluttede som nummer 21 i klassementet.

Som kaptajn for Team CSC i Vuelta a España 2005, nåede Sastre endelig podiet i et af de store løb, da han sluttede på tredjepladsen bag Denis Menchov.

Efter Vuelta a España 2005 forlængede han sin kontrakt med Team CSC yderligere et år, og blev nummer 3 i Tour de france 2006. I maj 2006 skrev han en ny kontrakt med CSC, som udløb efter sæsonen 2008.

Tour de France 2008 begyndte ikke, som den kampklare spanier havde forventet, men efter en stor præstation på årets kongeetape og en acceleration fra de resterende favoritter på L'Alpe d'Huez, tog han den gule trøje, som han fastholdt til Paris og blev hermed vinder af årets Tour de France. Carlos Sastre var ikke god på eneltstart, men han viste på den sidste enkeltstart, at han kunne køre op med de bedste.

Han skiftede til Cervélo Test Team i 2009.
 Sastre vendte tilbage til Touren 2009, med en forventning om at genvinde løbet, men han måtte kapitulere, og måtte tage til takke med en plads uden for top 10. Tidligre på sæsonen blev han nummer to i Giro'en,  hvor han vandt to etaper.

Grand Tour-resultater 

 udg. = udgået

Andre store resultater

Referencer

Eksterne henvisninger 

 Officiel hjemmeside

Mandlige cykelryttere fra Spanien
Tour de France-vindere
Personer fra Madrid